## Rješenje Agencije za zaštitu tržišnog natjecanja klasa: UP/I 430-01/2011-04/088, urbroj: 580-01-01/17-12-07 od 26. siječnja 2012.

### NN 42/2012 (13.4.2012.), Rješenje Agencije za zaštitu tržišnog natjecanja klasa: UP/I 430-01/2011-04/088, urbroj: 580-01-01/17-12-07 od 26. siječnja 2012.

42 13.04.2012 Rješenje Agencije za zaštitu tržišnog natjecanja klasa: UP/I 430-01/2011-04/088, urbroj: 580-01-01/17-12-07 od 26. siječnja 2012.

42 13.04.2012 Rješenje Agencije za zaštitu tržišnog natjecanja klasa: UP/I 430-01/2011-04/088, urbroj: 580-01-01/17-12-07 od 26. siječnja 2012.

AGENCIJA ZA ZAŠTITU TRŽIŠNOG NATJECANJA

1079

Agencija za zaštitu tržišnog natjecanja na temelju članka 13. stavka 1., 2. i 3. Zakona o državnim potporama (»Narodne novine«, broj 140/05 i 49/11) u upravnom postupku odobrenja državne potpore u obliku subvencije poduzetniku Zračna luka Osijek d.o.o., sa sjedištem u Osijeku, Klisa, Vukovarska ulica 67, na temelju zahtjeva Ministarstva pomorstva, prometa i infrastrukture, na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac mag. iur., zamjenik predsjednice Vijeća, te članovi vijeća Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić Župić sa 96. sjednice, održane 26. siječnja 2012., donosi

RJEŠENJE

I. Odobrava se državna potporu u obliku subvencije sadržana u Odluci o izmjeni Odluke o obvezi otvorenosti Zračne luke Osijek d.o.o. za javni zračni promet u razdoblju od 2009. – 2013., klasa: 343-03/09-01/05, urbroj: 530-09-12-3 od 10. siječnja 2012., kako slijedi: za 2009. u iznosu od 4.140.789,00 kuna, za 2010. u iznosu od 3.477.788,00 kuna, za 2011. u iznosu od 3.650.496,00 kuna, za 2012. u iznosu od 3.550.000,00 kuna, te za 2013. u iznosu od 3.300.000,00 kuna, jer je sukladna sa Zakonom o državnim potporama (»Narodne novine«, broj 140/05 i 49/11).

II. Ministarstvo pomorstva, prometa i infrastrukture dostavit će Agenciji za zaštitu tržišnog natjecanja konačne obračune naknade troškova nastalih obavljanjem službe od općeg gospodarskog interesa za svaku pojedinu godinu za razdoblje 2011. – 2013., uz uvjet da iznos naknade ne može biti viši od iznosa za pojedinu godinu navedenih u točki I. izreke ovog rješenja te godišnja financijska izvješća za poduzetnika Zračna luka Osijek d.o.o. za 2011., 2012. i 2013. i to najkasnije do 30. travnja tekuće godine za prethodnu godinu.

III. Ovo rješenje bit će objavljeno u »Narodnim novinama«.

I. PODNOŠENJE ZAHTJEVA

Agencija za zaštitu tržišnog natjecanja (dalje: Agencija) zaprimila je od Ministarstva pomorstva, prometa i infrastrukture (dalje: Ministarstvo) 17. studenoga 2011., zahtjev za odobrenje prijedloga Odluke o izmjeni Odluke o obvezi otvorenosti Zračne luke Osijek d.o.o. za javni zračni promet u razdoblju od 2009. – 2013. (dalje: prijedlog Odluke o izmjeni Odluke o obvezi otvorenosti Zračne luke Osijek d.o.o.) u kojoj su sadržani viši iznosi subvencija za obavljanje službe od općeg gospodarskog interesa za Zračnu luku Osijek d.o.o. od iznosa subvencija sadržanih u Odluci o obvezi otvorenosti Zračne luke Osijek d.o.o. za javni zračni promet u razdoblju od 2009. – 2013., od 24. travnja 2009., klasa: 343-03/09-01/5, urbroj: 530-09-09-1 (dalje: Odluka o obvezi otvorenosti Zračne luke Osijek d.o.o. od 20. veljače 2009.) i Odluci o dopunama Odluke o obvezi otvorenosti Zračne luke Osijek d.o.o. za javni zračni promet u razdoblju od 2009. –
2013. od 24. travnja 2009., klasa: 343-03/09-01/5, urbroj: 530-09-09-2 (dalje: Odluka o dopunama Odluke o obvezi otvorenosti Zračne luke Osijek d.o.o. od 24. travnja 2009.) koje su odobrene rješenjem Agencije od 25. svibnja 2009., klasa: UP/I 430-01/09-04/01, urbroj: 580-03-2009-43-005 (»Narodne novine«, broj 81/09).

Podnošenje zahtjeva za odobrenje prijedloga o izmjeni Odluke o obvezi otvorenosti Zračne luke Osijek d.o.o., Ministarstvo obrazlaže činjenicom da iznosi subvencija za obavljanje službe od općeg gospodarskog interesa za Zračnu luku Osijek d.o.o. sadržani u Odluci o obvezi otvorenosti Zračne luke Osijek d.o.o. od 20. veljače 2009. i Odluci o dopunama Odluke o otvorenosti zračne luke Osijek d.o.o. od 24. travnja 2009. nisu bili dostatni Zračnoj luci Osijek d.o.o. za obavljanje službe od općeg gospodarskog interesa.

Budući da dokumentacija dostavljena uz zahtjev za odobrenje prijedloga Odluke o izmjeni Odluke o obvezi otvorenosti Zračne luke Osijek d.o.o. nije bila dovoljna za donošenje odluke, Agencija je zahtjevom od 29. prosinca 2011., od Ministarstva zatražila dostavu dodatne dokumentacije.

Dodatnu dokumentaciju Ministarstvo je dostavilo Agenciji 15. prosinca 2011., a prijedlog Odluke o izmjeni Odluke o obvezi otvorenosti Zračne luke Osijek d.o.o., usvojen je od strane Ministarstva 20. siječnja 2012., a Odluka o izmjeni Odluke o obvezi otvorenosti Zračne luke Osijek d.o.o. za javni zračni promet u razdoblju od 2009. –
2013., od 10. siječnja 2012., klasa: 343-03/09-01/5, urbroj: 530-09-09-3, dostavljena Agenciji 18. siječnja 2012.

II. PRIMIJENJENI PROPISI

Agencija je u postupku primijenila Zakon o državnim potporama (»Narodne novine«, broj 140/05 i 49/11) i Uredbu o državnim potporama (»Narodne novine«, 150/06; dalje: Uredba).

Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Naime, sukladno članku 3. i 4. Uredbe, na temelju odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila Odluku o objavljivanju pravila o potpori u prometu (»Narodne novine«, broj 141/08) u kojoj je sadržano Priopćenje Komisije – Smjernice Zajednice za financiranje zračnih luka i potpora za započinjanje poslovanja zračnih prijevoznika koji lete iz regionalnih zračnih luka (Službeni list EU, C/312, od 9. prosinca 2005; dalje: Priopćenje Komisije) i Odluku o objavljivanju pravila o državnoj potpori u obliku naknade za javne usluge (»Narodne novine«, broj 39/08), koja sadrži Odluku Komisije od 28. studenoga 2005. (2005/842/EZ) koja određuje dodjelu državne potpore u obliku naknade za javne usluge koja se dodjeljuje određenim poduzetnicima kojima je povjereno obavljanje usluga od općeg gospodarskog interesa (dalje: Odluka Komisije).

III. UTVRĐIVANJE ČINJENICA

Na temelju dostavljenih podataka u postupku je utvrđeno sljedeće:

III.1. Poduzetnik Zračna luka Osijek d.o.o.

Poduzetnik Zračna luka Osijek d.o.o. upisan je u registru Trgovačkog suda u Osijeku pod matičnim brojem subjekta: 030026579, sa sjedištem u Osijeku, Klisa, Vukovarska ulica 67.

Predmet poslovanja poduzetnika obuhvaća dvije grupe djelatnosti, osnovnu i sekundarnu djelatnost. Osnovna djelatnost predstavlja skup svih aktivnosti koje se odnose na prihvat i otpremu zrakoplova, boravak zrakoplova u zračnoj luci, prihvat i opremu putnika i prtljage, roba, stvari i pošte.

U sekundarnu djelatnost poduzetnika ubrajaju se, između ostalog, sljedeće poslovne aktivnosti: agencijski poslovi, skladištenje stvari, cestovni prijevoz stvari i putnika, najam vozila, ugostiteljske usluge, davanje u zakup poslovnih prostora, davanje u zakup unutarnjih i vanjskih reklamnih prostora, zakup poljoprivrednih površina te prodaja u Duty Free trgovinama i slično.

Temeljni kapital poduzetnika iznosi 26.208.000,00 kuna. Većinski vlasnik poduzetnika je Republika Hrvatska s 55 posto udjela u temeljnom kapitalu, dok Grad Osijek i Osječko-baranjska županija zajedno imaju 45 posto udjela u temeljnom kapitalu. U poduzetniku je stalno zaposleno 45 radnika.

Na temelju članka 1. stavka 2. Zakona o zračnim lukama (»Narodne novine« 19/98), Zračna luka Osijek predstavlja dobro od interesa za Republiku Hrvatsku.

U Tablici 1. prikazan je godišnji broj putnika koje ostvari Zračna luka Osijek te je razvidno da je riječ o godišnjem broju putnika manjem od 1 milijuna te da se zbog toga Zračna luka Osijek svrstava u kategoriju D »male regionalne zračne luke«.

Prema točki 15. Priopćenja Komisije u kategoriju D pod nazivom »male regionalne zračne luke« pripadaju zračne luke s godišnjim prometom putnika manjim od jednog milijuna.

Tablica 1. BROJ PUTNIKA U ZRAČNOJ LUCI OSIJEK U RAZDOBLJU 2006. – 2011.

|  |  |  |  |  |  |  |
| --- | --- | --- | --- | --- | --- | --- |
| Godina | 2006. | 2007. | 2008. | 2009. | 2010. | 2011. |
| Broj putnika | 2.871 | 2.824 | 14.883 | 20.503 | 20.824 | 22.104 |

Izvor: statistika Ministarstva pomorstva, prometa i infrastrukture; www.mmpi.hr

Obrada: Agencija za zaštitu tržišnog natjecanja

III.2. Poslovanje poduzetnika i način izračuna naknade za obavljanje usluge od općeg gospodarskog interesa

Rješenjem Agencije od 25. svibnja 2009., Zračnoj luci Osijek d.o.o. odobrena je državna potpora u obliku subvencije za obavljanje usluge od općeg gospodarskog interesa u iznosima prikazanim u Tablici 2.

Tablica 2. IZNOS SUBVENCIJE ZA OBAVLJANJE USLUGE OD OPĆEG GOSPODARSKOG INTERESA U RAZDOBLJU 2009. – 2013.

– u kunama

|  |  |  |  |  |  |
| --- | --- | --- | --- | --- | --- |
| Godina | 2009. | 2010. | 2011. | 2012. | 2013. |
| Iznos naknade | 4.140.789,00 | 3.477.788,00 | 1.595.000,00,00 | 692.935,00 | 666.662,00 |

Izvor: Dokumentacija poduzetnika Zračna luka Osijek d.o.o.

Obrada: Agencija za zaštitu tržišnog natjecanja

U cilju izračuna naknade (subvencije) za obavljanje usluge od općeg gospodarskog interesa, kao osnovica uzeta je u obzir projekcija poslovnih rezultata poduzetnika u razdoblju od 2009. do 2013. Navedeni podaci prikazani su na način da su odvojene aktivnosti koje se smatraju sekundarnom djelatnošću od osnovnih djelatnosti za koju se može dodijeliti subvencija, jer predstavlja službu od općeg gospodarskog interesa.

Planirani prihodi i rashodi Zračne luke Osijek d.o.o., prikazani su u Tablici 3., a na temelju ukupno ostvarenog gubitka određena je subvencija za svaku pojedinu godinu u razdoblju od 2009. do 2013.

Tablica 3. PROJEKCIJA RAČUNA DOBITI I GUBITKA ZA RAZDOBLJE 2009.-2013. I PRIPADAJUĆIH IZNOSA NAKNADE ZA OBAVLJANJE USLUGE OD OPĆEG GOSPODARSKOG INTERESA

|  |  |  |  |  |  |  |
| --- | --- | --- | --- | --- | --- | --- |
| R.  br. | Račun dobiti i gubitka | 2009. | 2010. | 2011. | 2012. | 2013. |
| 1. | Prihodi osnovne djelatnosti | 1.772.336 | 2.373.525 | 4.335.883 | 5.520.611 | 5.796.641 |
| 2. | Varijabilni troškovi osnovne djelatnosti | 111.667 | 141.840 | 168.661 | 182.071 | 182.071 |
| 3. | Fiksni troškovi osnovne djelatnosti | 7.245.153 | 7.684.822 | 8.151.173 | 8.645.825 | 9.170.494 |
| 4. | Gubitak iz osnovne djelatnosti | -5.584.454 | -5.453.138 | -3.983.951 | -3.307.285 | -3.555.923 |
| 5. | Prihodi sekundarne djelatnosti | 2.916.355 | 3.876.985 | 4.817.595 | 5.084.352 | 4.808.321 |
| 6. | Troškovi sekundarne djelatnosti | 1.472.691 | 1.901.635 | 2.428.651 | 2.470.002 | 1.913.059 |
| 7. | Dobit iz sekundarne djelatnosti | 1.443.664 | 1.975.350 | 2.388.943 | 2.614.350 | 2.895.262 |
| 8. | Gubitak (iznos naknade za usluge) | -4.140.789 | -3.477.788 | -1.595.008 | -692.935 | -660.662 |

Izvor: Dokumentacija poduzetnika Zračna luka Osijek d.o.o.

Obrada: Agencija za zaštitu tržišnog natjecanja

Projekcija očekivanih godišnjih prihoda i rashoda na osnovu koje su izračunati iznosi naknade za obavljanje usluge od općeg gospodarskog interesa sadrži sljedeću strukturu ukupnih prihoda i rashoda:

1) Ukupni prihodi:

a) prihodi od osnovne djelatnosti (prihodi od prihvata i otpreme zrakoplova, prihodi od usluga, prihodi od prihvata i otpreme te manipulacije cargo zrakoplova (inozemni prihodi), prihodi od usluga (GW pristojba) te ostali prihodi),

b) prihodi od sekundarne djelatnosti (usluge skladištenja, prijevoz kombi i bus vozilima, trgovine u bescarinskoj zoni, kafe bar, agencijski poslovi),

c) izvanredni prihodi, te

d) financijski prihodi.

2) Ukupni rashodi:

a) rashodi od osnovne djelatnosti (troškovi materijala i sirovina, troškovi energije i goriva, otpis sitnog inventara, troškovi tekućeg održavanja, amortizacija, komunalne usluge, troškovi bruto plaća, naknade troškova radnika, troškovi intelektualnih i zdravstvenih usluga, troškovi za ostale usluge, naknade za bankarske usluge i usluge platnog prometa, premije osiguranja, porezi i doprinosi na druga javna davanja koji ne ovise o rezultatu te ostali troškovi poslovanja),

b) rashodi od sekundarne djelatnosti,

c) izvanredni rashodi i vrijednosno usklađivanje, te

d) financijski rashodi.

Projekcija poslovanja odnosno prihoda i rashoda koji proizlaze iz otvorenosti Zračne luke Osijek d.o.o. odnosno obveze obavljanja usluge od općeg ekonomskog interesa temeljile su se na postojećim ugovorima i poslovnim planovima Zračne luke Osijek d.o.o.

Međutim, budući da planirani/odobreni iznosi naknada iz rješenja Agencije od 25. svibnja 2009., nisu bili dostatni za pokrivanje troškova za obavljanje usluga od općeg gospodarskog interesa u razdoblju 2011. – 2013., Ministarstvo je dostavilo Odluku o izmjeni Odluke o obvezi otvorenosti Zračne luke Osijek d.o.o. od 10. siječnja 2012., koja se odnosi samo na uvećane iznose državne potpore za razdoblje 2011. – 2013., dok iznosi za razdoblje 2009. – 2010. ostaju nepromijenjeni.

Tablica 4. RAZLIKA REVIDIRANIH I PLANIRANIH SREDSTAVA ZA USLUGU OD OPĆEG GOSPODARSKOG INTERESA U RAZDOBLJU 2011.-2013.

|  |  |  |  |
| --- | --- | --- | --- |
| Godina | Planirani iznos naknade | Revidirani iznos naknade | Razlika |
| 2011. | 1.595.000,00 | 3.650.496,00 | 2.055.496,00 |
| 2012. | 692.935,00 | 3.550.000,00 | 2.857.065,00 |
| 2013. | 666.662,00 | 3.300.000,00 | 2.633.338,00 |
| Ukupno | 2.954.597,00 | 10.500.496,00 | 7.545.899,00 |

Izvor: Dokumentacija poduzetnika Zračna luka Osijek d.o.o.

Obrada: Agencija za zaštitu tržišnog natjecanja

U Tablici 4. prikazana je razlika između novog prijedloga iznosa naknade i iznosa naknade odobrenih rješenjem Agencije od 25. svibnja 2009. U Tablicama 5. i 6. prikazani su financijski podaci koje bi poduzetnik trebao ostvariti iz osnovne i sekundarne djelatnosti u razdoblju 2011. – 2013., te je razvidno da će poduzetnik ostvariti znatno manje prihode i od osnovne i od sekundarne djelatnosti, što dovodi do zaključka o znatno manjem prometu zrakoplova, ali i putnika u Zračnoj luci Osijek. Istovremeno, poduzetnik će ostvariti podjednake fiksne i varijabilne troškove osnovne djelatnosti, što dokazuje da poduzetnik teško pronalazi i privlači zračne prijevoznike u Zračnu luku Osijek kako bi pokrio troškove osnovne djelatnosti.

Tablica 5. USPOREDBA PLANIRANIH I OSTVARENIH REZULTATA U 2011. GODINI

|  |  |  |  |  |
| --- | --- | --- | --- | --- |
| R.  br. | Račun dobiti i gubitka | Plan 2011. | Ostvareno  I. – IX. 2011. | Projekcija ostvarenja za 2011. |
| 1. | Prihodi osnovne djelatnosti | 4.335.883 | 1.449.286 | 1.900.000 |
| 2. | Varijabilni troškovi osnovne djelatnosti | 168.661 | 123.882 | 174.399 |
| 3. | Fiksni troškovi osnovne djelatnosti | 8.151.173 | 6.070.220 | 8.545.561 |
| 4. | Gubitak iz osnovne djelatnosti | -3.983.951 | -4.744.815 | -6.819.961 |
| 5. | Prihodi sekundarne djelatnosti | 4.817.595 | 1.717.002 | 1.980.000 |
| 6. | Troškovi sekundarne djelatnosti | 2.428.651 | 1.925.663 | 2.221.677 |
| 7. | Dobit iz sekundarne djelatnosti | 2.388.943 | -208.661 | -241.677 |
| 8. | Gubitak (iznos naknade za usluge) | -1.595.008 | -4.953.476 | -7.061.638 |
| 9. | Državne potpore za otvorenost zračne luke | 1.595.008 | 1.595.000 | 1.595.000 |
| 10. | Sredstva od grada i županije |  | 300.000 | 300.000 |
| 11. | Prihodi po MRS-u 20 (obrač. kateg. bez priljeva) |  | -3.058.476 | -5.166.638 |
| 12. | Ostali financijski i izvanredni prihodi |  | 1.086.142 | 1.436.142 |
| 13. | Rezultat po Računu dobiti i gubitka |  | -1.914.284 | -3.650.496 |

Izvor: Dokumentacija poduzetnika Zračna luka Osijek d.o.o.

Obrada: Agencija za zaštitu tržišnog natjecanja

Činjenica je da su prihodi osnovne djelatnosti u 2011. manji za 56% u odnosu na planirane, što je rezultat neostvarenja velikog broja planiranih letova odnosno učestalosti letova određenih prijevoznika, kako domaćeg prijevoznika Croatia Airlines d.d., ali i niskotarifnih prijevoznika koji prometuju na Zračnu luku Osijek.

Naime, u razdoblju izrade plana prihoda i rashoda u ovom programu, u 2010. i sljedećim godinama bili su planirani letovi Croatia Airlinesa d.d. tijekom cijele godine dva puta tjedno na linijama prema Zagrebu i Splitu, dok je linija za Dubrovnik tijekom ljetne sezone trebala biti održavana jednom tjedno. Također, planirani su letovi niskotarifnih prijevoznika na tri destinacije dva puta tjedno tijekom cijele godine.

Gospodarska kriza utjecala je i na poslovanja zračnih prijevoznika, a samim time i zračnih luka, pa ni Zračna luka Osijek d.o.o. nije uspjela ostvariti sve planirane letove, što je na kraju utjecalo na prihode od osnovne djelatnosti. Osim navedenog, poduzetnik već u 2010. nije ostvario planirane prihode od cargo prometa, dok u 2011. nisu ostvareni ugovoreni čarter letovi za Tunis, jer zračni prijevoznik nije dobio odobrenje za obavljanje charter letova u Republici Hrvatskoj u 2011.

Iako je Zračna luka Osijek d.o.o., sukladno Natječaju za udruženo oglašavanje Hrvatske turističke zajednice na temelju kojeg je potpisan ugovor s Ryanairom, u razdoblju od 2008. – 2012. trebala dobivati sredstva za udruženo oglašavanje od Hrvatske turističke zajednice te Turističkih zajednica Grada Osijeka i Osječko-baranjske županije za privlačenje niskotarifnih prijevoznika i otvaranje novih linija, u 2011. ta su sredstva od strane Grada i Županije bitno umanjena. Naime, umjesto planiranih 700.000,00 kuna, Zračnoj luci Osijek d.o.o dodijeljeno je 300.000,00 kuna pa je ostali teret ugovora s Ryanairom Zračna luka Osijek d.o.o. morala snositi iz vlastitih sredstava što je dodatno opteretilo ionako slabo poslovanje.

Također, poduzetnik je revidirao i projekcije poslovnih rezultata u 2012. i 2013. godini, iz čega proizlazi da će poduzetniku, uslijed gospodarske krize i nemogućnosti ostvarivanja prihoda kako je to bilo predviđeno prvim planom, biti potrebna veća sredstva za pokrivanje troškova otvorenosti odnosno obveze obavljanja usluge od općeg gospodarskog interesa.

Tablica 6. REVIDIRANI PLANSKI POKAZATELJ U RAZDOBLJU 2012. – 2013.

|  |  |  |  |  |  |
| --- | --- | --- | --- | --- | --- |
| R.  br. | Račun dobiti i gubitka | Plan 2012. | Revidirani plan 2012. | Plan 2013. | Revidirani plan 2013. |
| 1. | Prihodi osnovne djelatnosti | 5.520.611 | 3.904.787 | 5.796.641 | 4.103.787 |
| 2. | Varijabilni troškovi osnovne djelatnosti | 182.071 | 179.052 | 182.071 | 180.968 |
| 3. | Fiksni troškovi osnovne djelatnosti | 8.645.825 | 8.773.541 | 9.170.494 | 8.867.458 |
| 4. | Gubitak iz osnovne djelatnosti | -3.307.285 | -5.047.806 | -3.555.923 | -4.944.639 |
| 5. | Prihodi sekundarne djelatnosti | 5.084.352 | 1.099.682 | 4.808.321 | 1.249.682 |
| 6. | Troškovi sekundarne djelatnosti | 2.470.002 | 951.876 | 1.913.059 | 1.005.042 |
| 7. | Dobit iz sekundarne djelatnosti | 2.614.350 | 147.806 | 2.895.262 | 244.639 |
| 8. | Gubitak (iznos naknade za usluge) | -692.935 | -4.900.000 | -660.662 | -4.700.000 |
| 9. | Državne potpore za otvorenost zračne luke | 692.935 | 3.550.000 | 660.662 | 3.300.000 |
| 11. | Prihodi po MRS 20 (obrač.kateg. bez priljeva) |  | 1.300.000 |  | 1.350.000 |
| 12. | Ostali financijski i izvanredni prihodi |  | 50.000 |  | 50.000 |
| 13. | Rezultat po Računu dobiti i gubitka |  |  |  |  |

Izvor: Dokumentacija poduzetnika Zračna luka Osijek d.o.o.

Obrada: Agencija za zaštitu tržišnog natjecanja

Međutim, potrebno je napomenuti da je Zračna luka Osijek d.o.o. izradu poslovnog plana za 2012. i 2013. temeljila na određenim pokazateljima na tržištu kao i poznatim i ugovorenim poslovima. Riječ je o održavanju linije Split-Osijek-Split nacionalnog zračnog prijevoznika Croatia Airllines d.d. tijekom cijele godine ali i natječaju Hrvatske turističke zajednice za udruženo oglašavanje za uvođenje nove linije za Stuttgart, Njemačka. Tako bi Zračna luka Osijek d.o.o. najveći prihod trebala ostvariti od nacionalnog prijevoznika Croatia Airlines d.d. te stalne linije za Frankfurt, Njemačka, koju niskotarifni zračni prijevoznik Ryanair održava dva puta tjedno.

Poduzetnik je i sklopio ugovor s tvrtkom Air Tractor iz Osijeka kojim je dio zemljišta dan navedenoj tvrtki u najam za potrebe pokretanja pilotske škole a zatim i servisa za male zrakoplove, što je povećalo promet zrakoplova.

Osim navedenog, ponovno su uspostavljeni kontakti s prvim niskotarifnim zračnim prijevoznikom Germanwings te se razmatra opcija ponovnog otvaranja linije za Koln, ali i uvođenja nove linije za Stuttgart.

III.3. Odluka o izmjeni Odluke o obvezi otvorenosti Zračne luke Osijek d.o.o. od 10. siječnja 2012.

Iznosi državne potpore za obavljanje usluge od općeg gospodarskog interesa koje se dodjeljuju Zračnoj luci Osijek d.o.o. za razdoblje 2009.-2013. određeni su u Odluci od dopunama Odluke o obvezi otvorenosti Zračne luke Osijek d.o.o., od 24. travnja 2009. Iznosi i navedena Odluka odobreni su rješenjem Agencije od 25. svibnja 2009.

U članku 3. stavku 1. ZDP-a propisano je da su državne potpore svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišnog natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a.

U konkretnom slučaju naknada za obavljanje usluge od općeg gospodarskog interesa predstavlja državnu potporu iz članka 3. stavka 1. ZDP-a jer se radi o stvarnim rashodima države u obliku subvencije, utvrđeno je da korisnik potpore ostvaruju prednost koju ne bi ostvario kroz svoje redovno i normalno poslovanje, utvrđeno je da se naknada dodjeljuje korisniku na selektivnoj osnovi, te da postoji mogućnost narušavanja tržišnog natjecanja davanjem povlastica na tržištu korisnicima državne potpore osobito u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Budući da, iznosi određeni u Odluci od dopunama Odluke o obvezi otvorenosti Zračne luke Osijek d.o.o., od 24. travnja 2009. nisu bili dovoljni Zračnoj luci Osijek d.o.o. za obavljanje usluge od općeg gospodarskog interesa, što su Ministarstvo i Zračna luka Osijek d.o.o. dokazali u dokumentaciji dostavljenoj Agenciji 17. studenog i 15. prosinca 2011. i što je obrazloženo u točki III.2. obrazloženja ovog rješenja, Odlukom o izmjeni Odluke o obvezi otvorenosti Zračne luke Osijek d.o.o. od 10. siječnja 2012., iznosi odobreni rješenjem Agencije od 25. svibnja 2009. su povećani.

Povećani iznosi prikazani su u Tablici 4. obrazloženja ovog rješenja. Iz analize poslovanja Zračne luke Osijek d.o.o. prikazane u točki III.2. obrazloženja ovog rješenja proizlazi da bez povećanih iznosa državne potpore za obavljanje usluge od općeg gospodarskog interesa za razdoblje 2011. – 2013. poduzetnik ne bi mogao obavljati povjerenu javnu službu.

Iz točke 41. Priopćenja Komisije proizlazi da se državne potpore za obavljanje usluge od općeg gospodarskog interesa koje se dodjeljuju zračnim lukama koje pripadaju kategoriji D, kao što je to u konkretnom slučaju sa Zračnom lukom Osijek d.o.o., smatraju usklađenim ako ispunjavaju uvjete određene Odlukom Komisije.

Riječ je o uvjetima sadržanim u člancima 4. do 6. Odluke Komisije, a koji se odnose na sljedeće: narav javne usluge i trajanje obveza pružanja javne usluge; poduzetnika i područje na koje se usluga odnosi; parametre za obračun, nadzor i kontrolu naknade te dogovore u svezi s izbjegavanjem ili povratom prekomjerne naknade.

Svi navedeni uvjeti koje određuje Odluka Komisiji sadržani su u već spomenutoj Odluci o obvezi otvorenosti Zračne luke Osijek d.o.o. od 20. veljače 2009. i Odluci o dopunama Odluke o obvezi otvorenosti Zračne luke Osijek d.o.o., od 24. travnja 2009. koje su odobrene rješenjem Agencije od 25. svibnja 2009., dok se Odluka o izmjeni Odluke o obvezi otvorenosti Zračne luke Osijek d.o.o. od 10. siječnja 2012. odnosi isključivo na izmjenu iznosa državne potpore koji će biti dodijeljeni Zračnoj luci Osijek d.o.o. za obavljanje usluge od općeg gospodarskog interesa za razdoblje 2011. – 2013.

S obzirom na to da se Odluka o izmjeni Odluke o obvezi otvorenosti Zračne luke Osijek d.o.o. od 10. siječnja 2012. odnosi isključivo na izmjenu iznosa državne potpore koji će biti dodijeljeni Zračnoj luci Osijek d.o.o. za obavljanje usluge od općeg gospodarskog interesa za razdoblje 2011. – 2013., Ministarstvo će, prilikom dodjele državne potpore poštivati sve uvjete sadržane u rješenju Agencije od 25. svibnja 2009.

IV. ODUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) na svojoj 96. sjednici, održanoj 26. siječnja 2012., odlučivalo je o zahtjevu Ministarstva za odobrenje Odluke o izmjeni Odluke o obvezi otvorenosti Zračne luke Osijek d.o.o. od 10. siječnja 2012. u dijelu koji se odnosi na povećane iznose državne potpora za obavljanje usluge od općeg gospodarskog interesa u obliku subvencije za razdoblje 2011.-2013., budući da iznosi za 2009. i 2010. odobreni rješenjem Agencije od 25. svibnja 2009. nisu mijenjani. Pri donošenju odluke, Vijeće je uzelo u obzir cjelokupnu dostavljenu dokumentaciju.

Vijeće je u konkretnom slučaju odlučilo da su državne potpore u obliku subvencije sadržane u Odluci o izmjeni Odluke o obvezi otvorenosti Zračne luke Osijek d.o.o. od 10. siječnja 2012., za 2009. u iznosu od 4.140.789,00 kuna, za 2010. u iznosu od 3.477.788,00 kuna, za 2011. u iznosu od 3.650.496,00 kuna, za 2012. u iznosu od 3.550.000,00 kuna, te za 2013. u iznosu od 3.300.000,00 kuna, sukladne sa ZDP-om.

Vijeće svoju odluku obrazlaže kako slijedi.

Naknada u obliku subvencije sadržana u Odluci o izmjeni Odluke o obvezi otvorenosti Zračne luke Osijek d.o.o. od 10. siječnja 2012., na temelju analize poslovanja Zračne luke Osijek d.o.o. prikazane u točki III.2. obrazloženja ovog rješenja neophodno su potrebne Zračnoj luci Osijek d.o.o. za obavljanje usluge od općeg gospodarskog interesa za razdoblje od 2009. do 2013. i predstavljaju državne potpore iz članka 3. stavka 1. ZDP-a, kako je to utvrđeno u točki III.2. i III.3. obrazloženja ovog rješenja.

Članak 4. stavak 1. ZDP-a, propisuje opću zabranu davanja državnih potpora iz članka 3. stavka 1. ZDP-a. Međutim, članak 4. stavak 2. i 3. ZDP-a propisuje izuzeća od opće zabrane.

Člankom 4. stavkom 3. točkom e) ZDP-a, propisano je da se sukladnim ZDP-u mogu ocijeniti državne potpora pravnim i fizičkim osobama kojima je na temelju posebnih propisa povjereno obavljanje službe od općega gospodarskog interesa ili utvrđeno isključivo pravo obavljanja određene djelatnosti, a bez kojih bi državnih potpora bili onemogućeni u obavljanju i provedbu povjerenih ima zadaća, uz uvjet da državne potpore predstavljaju isključivo naknadu za obavljanje i provedbu tih zadaća.

Da bi se na državne potpore za obavljanje usluge od općeg gospodarskog interesa moglo primijeniti izuzeće iz članka 4. stavka 3. točke e) ZDP-a, potrebno je ispuniti uvjete iz Priopćenja Komisije i Odluke Komisije.

U postupku je utvrđeno da se Odluka o izmjeni Odluke o obvezi otvorenosti Zračne luke Osijek d.o.o. od 10. siječnja 2012., odnosi isključivo na povećane iznose državne potpore od iznosa sadržanih u Odluci o obvezi otvorenosti Zračne luke Osijek d.o.o. od 20. veljače 2009. i Odluci o dopunama Odluke o obvezi otvorenosti Zračne luke Osijek d.o.o. od 24. travnja 2009. koji su odobreni rješenjem Agencije od 25. svibnja 2009.

Uvećani iznosi državne potpore u razdoblju 2011. – 2013., ne premašuju iznose koji su neophodni za pokrivanje troškova nastalih prilikom izvršavanja obveze pružanja javne usluge, uzimajući u obzir prihode osnovne djelatnosti i dobit iz sekundarne djelatnosti.

Navedene Odluke od 20. veljače i 24. travnja 2009., sadrže uvjete za dodjelu državne potpore za obavljanje usluge od općeg gospodarskog interesa, prema kojima se dodjeljuju državne potpore u obliku subvencije i koje su u cijelosti usklađene s uvjetima iz Priopćenja Komisije i Odluke Komisije, kako je to navedeno u točki III.3. obrazloženja ovog rješenja, odnosno u rješenju Agencije od 25. svibnja 2009.

Slijedom navedenog, Agencija je na temelju odluke Vijeća odlučila kao u točki I. izreke ovog rješenja.

Prema članku 13. stavku 3. ZDP-a, Agencija može rješenje o odobrenju državne potpore donijeti uz navođenje posebnih uvjeta i rokova za provedbu državne potpore.

Poseban uvjet i rok u konkretnom slučaju odnosi se na sljedeće:

Odluka o izmjeni Odluke o obvezi otvorenosti Zračne luke Osijek d.o.o. od 10. siječnja 2012. odnosi se isključivo na povećane iznose državne potpore koji su Zračnoj luci Osijek d.o.o. potrebne za obavljanje usluge od općeg gospodarskog interesa za razdoblje 2011.-2013., budući da su sredstva za razdoblje od 2009. do 2010. dodijeljena na temelju rješenja Agencije od 25. svibnja 2009.

Naknade za obavljanje usluge od općeg gospodarskog interesa za 2011. – 2013. iz Odluke o izmjeni Odluke o obvezi otvorenosti Zračne luke Osijek d.o.o., od 10. siječnja 2012., dodjeljivat će se sukladno Odluci o obvezi otvorenosti Zračne luke Osijek d.o.o. od 20. veljače 2009. i Odluci o dopunama Odluke o obvezi otvorenosti Zračne luke Osijek d.o.o. od 24. travnja 2009. koje su odobrene rješenjem Agencije od 25. svibnja 2009., te je Ministarstvo pomorstva, prometa i infrastrukture u obvezi dostaviti Agenciji za zaštitu tržišnog natjecanja konačne obračune naknade troškova nastalih obavljanjem službe od općeg gospodarskog interesa za svaku pojedinu godinu za razdoblje 2011. – 2013., uz uvjet da iznos naknade ne može biti viši od iznosa za pojedinu godinu navedenih u točki I. izreke ovog rješenja te godišnja financijska izvješća za poduzetnika Zračna luka Osijek d.o.o. za 2011., 2012. i 2013. i to najkasnije do 30. travnja tekuće godine za prethodnu godinu.

Stoga je Agencija na temelju odluke Vijeća odlučila kao u točki II. izreke ovog rješenja.

Sukladno odredbi članka 18. ZDP-a, rješenja Agencije iz članka 13. ZDP-a objavljuju se u »Narodnim novinama«.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2011-04/008
Urbroj: 580-01-01/17-12-07
Zagreb, 26. siječnja 2012.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 42/2012-1079